CELEX: 32020D1421
Language: fi
Date: 2020-10-01 00:00:00
Title: Neuvoston päätös (EU) 2020/1421, annettu 1 päivänä lokakuuta 2020, Euroopan unionin puolesta otettavasta kannasta vaarallisten tavaroiden kansainvälisistä tiekuljetuksista tehdyn eurooppalaisen sopimuksen (ADR) liitteiden sekä vaarallisten tavaroiden kansainvälisistä sisävesikuljetuksista tehdyn eurooppalaisen sopimuksen (ADN) liitteenä olevien määräysten muutoksiin

9.10.2020   
               
               
                  FI
               
               
                  Euroopan unionin virallinen lehti
               
               
                  L 329/1
               
            
         NEUVOSTON PÄÄTÖS (EU) 2020/1421,
         annettu 1 päivänä lokakuuta 2020,
         Euroopan unionin puolesta otettavasta kannasta vaarallisten tavaroiden kansainvälisistä tiekuljetuksista tehdyn eurooppalaisen sopimuksen (ADR) liitteiden sekä vaarallisten tavaroiden kansainvälisistä sisävesikuljetuksista tehdyn eurooppalaisen sopimuksen (ADN) liitteenä olevien määräysten muutoksiin
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Eurooppalainen sopimus vaarallisten tavaroiden kansainvälisistä tiekuljetuksista, jäljempänä ’ADR-sopimus’, tuli voimaan 29 päivänä tammikuuta 1968. Eurooppalainen sopimus vaarallisten tavaroiden kansainvälisistä sisävesikuljetuksista, jäljempänä ’ADN-sopimus’, tuli voimaan 28 päivänä helmikuuta 2008.
                  
               
                     (2)
                  
                  
                     Unioni ei ole ADR-sopimuksen tai ADN-sopimuksen sopimuspuoli.
                  
               
                     (3)
                  
                  
                     Kaikki jäsenvaltiot ovat ADR-sopimuksen sopimuspuolia ja soveltavat sitä, ja 13 jäsenvaltiota ovat ADN-sopimuksen sopimuspuolia ja soveltavat sitä.
                  
               
                     (4)
                  
                  
                     ADR-sopimuksen 14 artiklan mukaan kukin sopimuspuoli voi ehdottaa kyseisen sopimuksen liitteisiin yhtä tai useampaa muutosta. Vaarallisten tavaroiden kuljetuksia käsittelevä työryhmä (WP.15) voi hyväksyä muutoksia ADR-sopimuksen liitteisiin. ADN-sopimuksen 20 artiklan mukaan turvallisuuskomitea ja hallinnollinen komitea voivat hyväksyä muutoksia ADN-sopimuksen liitteenä oleviin määräyksiin.
                  
               
                     (5)
                  
                  
                     WP.15:n ja ADN-sopimuksen hallinnollisen komitean kaksivuotiskaudella 2018–2020 hyväksymät vaarallisten aineiden tie- ja sisävesikuljetuksia koskevat muutokset ilmoitettiin ADR- ja ADN-sopimusten sopimuspuolille 1 päivänä heinäkuuta 2020.
                  
               
                     (6)
                  
                  
                     On asianmukaista vahvistaa unionin puolesta otettava kanta kyseisiin ADR- ja ADN-sopimusten muutoksiin, koska kyseiset päätökset voivat vaikuttaa ratkaisevasti unionin oikeuden, erityisesti Euroopan parlamentin ja neuvoston direktiivin 2008/68/EY (1), sisältöön. Kyseisessä direktiivissä vahvistetaan vaatimukset vaarallisten aineiden maantie-, rautatie- ja sisävesikuljetuksille jäsenvaltioissa tai niiden välillä viittaamalla ADR- ja ADN-sopimuksiin. Direktiivin 2008/68/EY 4 artiklassa säädetään, että jäsenvaltioiden ja kolmansien maiden väliset vaarallisten aineiden kuljetukset ovat sallittuja, jos ne suoritetaan ADR-sopimuksen, kansainvälisiä rautatiekuljetuksia koskevan yleissopimuksen (COTIF) liitteessä C olevan vaarallisten aineiden kansainvälisiä rautatiekuljetuksia koskevan ohjesäännön, jäljempänä ’RID-ohjesääntö’, tai ADN-sopimuksen vaatimusten mukaisesti, ellei kyseisen direktiivin liitteissä toisin osoiteta. Lisäksi direktiivin 2008/68/EY 8 artiklan mukaan komissiolle siirretään valta mukauttaa kyseisen direktiivin liitteessä I olevaa I.1 jaksoa ja liitteessä III olevaa III.1 jaksoa tieteen ja tekniikan kehitykseen erityisesti ADR-sopimukseen, RID-ohjesääntöön ja ADN-sopimukseen tehtyjen muutosten huomioon ottamiseksi.
                  
               
                     (7)
                  
                  
                     Hyväksyttyjen teknisiä standardeja tai yhdenmukaisia teknisiä vaatimuksia koskevien muutosten tavoitteena on varmistaa vaarallisten aineiden turvallinen ja tehokas kuljettaminen, samalla kun otetaan huomioon tieteen ja tekniikan kehitys alalla sekä sellaisten uusien aineiden ja tuotteiden kehittäminen, jotka aiheuttavat vaaraa niiden kuljetuksen aikana. Vaarallisten aineiden maantie- ja sisävesikuljetusten kehittäminen sekä unionissa että unionin ja sen naapurimaiden välillä on yhteisen liikennepolitiikan keskeinen osa, ja sen avulla varmistetaan, että kaikki teollisuudenalat, joilla tuotetaan tai käytetään ADR- ja ADN-sopimuksen mukaisesti vaarallisiksi luokiteltuja aineita, toimivat moitteettomasti.
                  
               
                     (8)
                  
                  
                     WP.15 ja vastaavasti ADN-sopimuksen hallinnollinen komitea ovat päässeet tekniseen yhteisymmärrykseen tämän päätöksen kattamien ADR-sopimuksen liitteiden ja ADN-sopimuksen liitteenä olevien määräysten muutosten osalta.
                  
               
                     (9)
                  
                  
                     Hyväksytyt muutokset ovat perusteltuja ja hyödyllisiä, ja unionin olisi siksi kannatettava niitä.
                  
               
                     (10)
                  
                  
                     Niiden unionin jäsenvaltioiden, jotka ovat ADR:n ja vastaavasti ADN-sopimuksen sopimuspuolia, olisi esitettävä unionin kanta toimien yhdessä unionin etujen mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Unionin puolesta otettava kanta muutoksiin, jotka vaarallisten tavaroiden kuljetuksia käsittelevä työryhmä (WP.15) on hyväksynyt ADR-sopimuksen liitteisiin ja muutoksiin, jotka ADN-sopimuksen hallinnollinen komitea on hyväksynyt ADN-sopimuksen liitteenä oleviin määräyksiin, on tukea seuraavia muutoksia:
               
                           a)
                        
                        
                           ADR-sopimuksen liitteiden A ja B muutosluonnokset (vertailuasiakirja ECE/TRANS/WP.15/249; tallettajan ilmoitus C.N.274.2020.TREATIES-XI.B.14);
                        
                     
                           b)
                        
                        
                           ADR-sopimuksen liitteiden A ja B muutosluonnokset – lisäys (vertailuasiakirja ECE/TRANS/WP.15/249/Add.1; tallettajan ilmoitus C.N.274.2020.TREATIES-XI.B.14);
                        
                     
                           c)
                        
                        
                           ADR-sopimuksen liitteiden A ja B muutosluonnokset – oikaisu (vertailuasiakirja ECE/TRANS/WP.15/249/Corr.1; tallettajan ilmoitus C.N.274.2020.TREATIES-XI.B.14);
                        
                     
                           d)
                        
                        
                           ADN-sopimuksen liitteenä olevien määräysten muutosluonnokset (vertailuasiakirja ECE/ADN/54; tallettajan ilmoitus C.N.273.2020.TREATIES-XI.D.6);
                        
                     
                           e)
                        
                        
                           ADN-sopimuksen liitteenä olevien määräysten muutosluonnokset – oikaisu (vertailuasiakirja ECE/TRANS/WP.15/ AC.2/25; tallettajan ilmoitus C.N.309.2020.TREATIES-XI.D.6); ja
                        
                     
                           f)
                        
                        
                           ADN-sopimukseen liitettyjen määräysten muutosluonnokset (vertailuasiakirja ECE/ADN/54/Add.1; tallettajan ilmoitus C.N.367.2020.TREATIES-XI.D.6).
                        
                     
            
               2.   Edellä 1 kohdassa tarkoitettuihin muutoksiin tehtävistä vähäisistä muutoksista voidaan sopia ilman neuvoston uutta päätöstä 2 artiklan mukaisesti.
            
         
         
            2 artikla
            Edellä 1 artiklassa tarkoitetun kannan esittävät ne unionin jäsenvaltiot, jotka ovat ADR-sopimuksen ja vastaavasti ADN-sopimuksen sopimuspuolia, toimien yhdessä unionin etujen mukaisesti.
         
         
            3 artikla
            ADR-sopimuksen liitteisiin ja ADN-sopimuksen liitteenä oleviin määräyksiin hyväksyttyjen muutosten viitetiedot julkaistaan voimaantulopäivineen Euroopan unionin virallisessa lehdessä.
         
         
            4 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 1 päivänä lokakuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  Euroopan parlamentin ja neuvoston direktiivi 2008/68/EY, annettu 24 päivänä syyskuuta 2008, vaarallisten aineiden sisämaankuljetuksista (EUVL L 260, 30.9.2008, s. 13).